PERUSTELUT

1. EHDOTUKSEN TAUSTA

Eurooppa-neuvosto muutti päätöksellä 2012/419/EU[1] Mayotten asemaa Euroopan unioniin nähden 1 päivästä tammikuuta 2014 alkaen. Näin ollen Mayotte lakkaa kyseisestä päivästä lähtien olemasta merentakainen alue, ja siitä tulee SEUT-sopimuksen 349 artiklassa ja 355 artiklan 1 kohdassa tarkoitettu syrjäisimpiin alueisiin kuuluva alue. Unionin lainsäädäntöä sovelletaan Mayotteen 1 päivästä tammikuuta 2014.

Tässä ehdotuksessa otetaan huomioon Ranskan viranomaisten esittämät pyynnöt unionin säännöstön muuttamisesta Mayotteen sovellettavilla erityistoimenpiteillä, jotka koskevat muun muassa kalastusta ja eläinten terveyttä.

Mayotten tilanteen tarkastelussa on käynyt ilmi, että sen vesialueiden herkkää biologista tilaa on tarpeen suojella ja sen vuoksi sisällyttää Mayottea ympäröivät vesialueet kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30. maaliskuuta 1998 annetun asetuksen (EY) N:o 850/98 soveltamisalaan. Tietyissä asioissa Ranska tarvitsee lisäaikaa voidakseen noudattaa unionin säännöstöä Mayotten osalta. Tämä koskee erityisesti kalastusalan rekisteröinti- ja valvontavelvollisuuksia siltä osin, kuin on kyse tietyistä ympäri saarta hajallaan olevista aluksista, joilla ei ole mitään tiettyä purkupaikkaa.

Eläinten terveyden alalla vaikuttaa perustellulta myöntää lisäaikaa muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta 21. lokakuuta 2009 annetun Euroopan parlamentin ja neuvoston asetuksen (EY) N:o 1069/2009 noudattamiseen, sillä Mayottella ei tällä hetkellä ole teollista kapasiteettia eläimistä saatavien sivutuotteiden käsittelyyn.

Yksinkertaisuuden ja nopeuden vuoksi pidettiin tarkoituksenmukaisena, että jokaisen asianomaisen säädöksen osalta ei anneta erillistä ehdotusta, vaan useampaan säädökseen tehtävät muutokset nivotaan yhteen ehdotukseen, jos se on oikeudellisesti mahdollista. Kaikki tässä asiakirjassa ehdotetut muutokset koskevat asetuksia ja hyväksytään tavallista lainsäätämisjärjestystä noudattaen (SEUT-sopimuksen 289 artiklan 1 kohta ja 294 artikla).

2. KUULEMISTEN JA VAIKUTUSTENARVIOINTIEN TULOKSET

Komissio ei ole tehnyt vaikutusten arviointia. Eri seikkoja ja etenkin Ranskan esittämiä pyyntöjä tutkiessaan se on kuitenkin ollut yhteydessä kansallisten ja alueellisten viranomaisten edustajiin voidakseen paremmin arvioida erityistoimenpiteiden perusteluja.

3. EHDOTUKSEN OIKEUDELLINEN SISÄLTÖ

SEUT-sopimuksen 43 artiklan 2 kohdan mukaisesti Euroopan parlamentilla ja neuvostolla on toimivalta määrittää yhteisen kalastuspolitiikan tavoitteiden toteuttamisessa tarvittavat säännökset.

Kyseisen oikeusperustan nojalla ehdotetaan ottaen huomioon edellä tiivistetysti esitetty ja ehdotetuissa johdanto-osan kappaleissa yksityiskohtaisesti kuvattu Mayotten tilanne, että muutetaan neljää kalastusalalla annettua neuvoston asetusta:

– 30. maaliskuuta 1998 annettua neuvoston asetusta (EY) N:o 850/98 siten, että siihen sisällytetään Mayottea ympäröivät vesialueet ja kielletään kierrenuottien käyttö tonnikalan ja sen lähilajien parviin alueella, joka sijaitsee 24 meripeninkulman sisällä saaren peruslinjoista, suurten vaeltavien kalojen parvien suojelemiseksi Mayotten saaren lähistöllä;

– kalastus- ja vesiviljelytuotealan yhteisestä markkinajärjestelystä 17. joulukuuta 1999 annettua neuvoston asetusta (EY) N:o 104/2000;

– 20. joulukuuta 2002 annettua neuvoston asetusta (EY) N:o 2371/2002 siten, että otetaan käyttöön alusrekisteriä ja alueille pääsyä koskevia erityistoimenpiteitä;

– 30. maaliskuuta 2004 annettua neuvoston asetusta (EY) N:o 639/2004 siten, että Ranskan Intian valtameren tonnikalatoimikunnalle (IOTC) esittämä kehittämissuunnitelma otetaan viitekohdaksi Mayotten satamiin rekisteröidyn laivaston kapasiteetille ja Ranskalle annetaan lupa kasvattaa laivastoaan mainitussa kehittämissuunnitelmassa asetettujen tavoitteiden mukaisesti;

– 20. marraskuuta 2009 annettua neuvoston asetusta (EY) N:o 1224/2009 siten, että säädetään siirtymätoimenpiteistä ja väliaikaisista poikkeuksista tiettyihin kalastusalusten valvontaa koskeviin sääntöihin tarkoituksena täyttää vähitellen kaikki unionin valvontavelvollisuudet ja kyseisen asetuksen tavoitteet.

SEUT-sopimuksen 168 artiklan 4 kohdan b alakohdan nojalla Euroopan parlamentti ja neuvosto voivat toteuttaa eläinlääkintä- ja kasvinsuojelualalla toimenpiteitä, joiden välittömänä tarkoituksena on kansanterveyden suojeleminen.

Kyseisen oikeusperustan nojalla ehdotetaan, että 21. lokakuuta 2009 annettua Euroopan parlamentin ja neuvoston asetusta (EY) N:o 1069/2009 muutetaan siten, että Ranskalle myönnetään Mayotten osalta viiden vuoden siirtymäaika, jonka aikana se voi luoda infrastruktuurin, jota eläimistä saatavien sivutuotteiden tunnistemerkinnät, käsittely, kuljetus ja hävittäminen edellyttävät.

4. TALOUSARVIOVAIKUTUKSET

Ehdotus ei vaikuta Euroopan unionin talousarvioon.

2013/0191 (COD)

Ehdotus

EUROOPAN PARLAMENTIN JA NEUVOSTON ASETUS

tiettyjen kalastuksen ja eläinten terveyden alalla annettujen asetusten muuttamisesta Mayotten unioniin nähden muuttuneen aseman vuoksi

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan ja 168 artiklan 4 kohdan b alakohdan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon[2],

ottavat huomioon alueiden komitean lausunnon[3],

noudattavat tavallista lainsäätämisjärjestystä

sekä katsovat seuraavaa:

(1) Eurooppa-neuvosto muutti päätöksellä 2012/419/EU[4] Mayotten asemaa Euroopan unioniin nähden 1 päivästä tammikuuta 2014 alkaen. Näin ollen Mayotte lakkaa kyseisestä päivästä lähtien olemasta merentakainen alue, ja siitä tulee SEUT-sopimuksen 349 artiklassa ja 355 artiklan 1 kohdassa tarkoitettu syrjäisimpiin alueisiin kuuluva alue. Unionin lainsäädäntöä sovelletaan Mayotteen 1 päivästä tammikuuta 2014. On aiheellista säätää tietyistä toimenpiteistä, jotka ovat perusteltuja Mayottella joillakin aloilla vallitsevan erityisen tilanteen vuoksi.

(2) Seuraavia kalastuksen ja eläinten terveyden alalla annettuja asetuksia olisi muutettava.

(3) Mayottea ympäröivät vesialueet olisi sisällytettävä kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30 päivänä maaliskuuta 1998 annetun neuvoston asetuksen (EY) N:o 850/98[5] soveltamisalaan, ja suurten vaeltavien kalojen parvien suojelemiseksi Mayotten saaren lähistöllä kierrenuottien käyttö tonnikalan ja sen lähilajien parviin olisi kiellettävä 24 meripeninkulman sisällä saaren peruslinjoista sijaitsevalla alueella.

(4) Kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetussa neuvoston asetuksessa (EY) N:o 104/2000[6] kalastustuotteiden merkinnöistä säädettyjen sääntöjen soveltaminen aiheuttaisi Mayotten hajanaisten ja heikosti kehittyneiden markkinointijärjestelmien vuoksi vähittäismyyjille rasitteen, joka on kohtuuton suhteessa kuluttajille välitettäviin tietoihin. Sen vuoksi on aiheellista säätää väliaikaisesta poikkeuksesta kalastustuotteiden merkintöjä koskeviin sääntöihin Mayottella vähittäismyyntiin loppukuluttajalle tarjottavien tuotteiden osalta.

(5) Elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002[7] osalta olisi otettava käyttöön alusrekisteriä ja alueille pääsyä koskeviin järjestelmiin liittyviä toimenpiteitä.

(6) Merkittävä osa Ranskan lipun alla purjehtivasta ja Ranskan Mayotten departementista käsin toimivasta laivastosta muodostuu alle 9-metrisistä aluksista, jotka ovat hajallaan ympäri saarta, joilla ei ole tiettyjä purkupaikkoja ja joita ei toistaiseksi ole tunnistemerkitty, mitattu eikä varustettu vähimmäistason turvallisuusvälineillä, niin että ne voitaisiin sisällyttää unionin kalastusalusrekisteriin; siitä syystä Ranska pystyy saamaan kyseisen rekisterin valmiiksi vasta 31 päivänä joulukuuta 2016. Ranskan olisi kuitenkin laadittava väliaikainen alusrekisteri, jolla taataan tähän laivaston osaan kuuluvien alusten vähimmäistunnisteet, niin että vältytään epävirallisten kalastusalusten määrän räjähdysmäiseltä kasvulta.

(7) Mayottea ympäröivien vesialueiden herkän biologisen tilan suojelemiseksi ja saaren paikallisen elinkeinoelämän säilyttämiseksi on toisaalta tarpeen – saaren rakenteellinen, yhteiskunnallinen ja taloudellinen tilanne huomioon ottaen – rajata tietty kalastustoiminta kyseisillä vesialueilla saaren satamiin rekisteröidyille aluksille.

(8) Kun on kyse yhteisön syrjäisimmille alueille rekisteröityjen kalastuslaivastojen hallinnoinnista 30 päivänä maaliskuuta 2004 annetusta neuvoston asetuksesta (EY) N:o 639/2004[8], Mayotten erityispiirteenä on, että sen laivastolle ei ole vahvistettu asetuksen (EY) N:o 2371/2002 nojalla tavoitetta, joka viittaa monivuotiseen ohjausohjelmaan 1997–2002. Kalavarojen säilyttämisen kannalta on aiheellista jäädyttää laivaston kalastuskapasiteetti nykyisille tasoille etenkin suuren kalastuskapasiteetin omaavien suurten alusten osalta. Koska Ranska on esittänyt Intian valtameren tonnikalatoimikunnalle (IOTC) kehittämissuunnitelman, josta käy ilmi Mayottelta käsin toimivan laivaston odotettavissa oleva kehittyminen ja jota yksikään IOTC:n osapuoli, unioni mukaan lukien, ei ole vastustanut, pienempien alusten osalta on kuitenkin aiheellista käyttää kyseisen suunnitelman mukaisia tavoitteita viitetasoina Mayotten satamiin rekisteröidyn laivaston kapasiteetille ja antaa Ranskalle lupa kasvattaa laivastoaan kyseisen kehittämissuunnitelman tavoitteiden mukaisesti.

(9) Muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1069/2009[9] osalta olisi huomattava, että Mayottella ei ole teollista kapasiteettia eläimistä saatavien sivutuotteiden käsittelyä varten. Sen vuoksi on aiheellista antaa Ranskalle viiden vuoden siirtymäaika, jotta se voi perustaa Mayottelle infrastruktuurin, jota eläimistä saatavien sivutuotteiden tunnistemerkinnät, käsittely, kuljetus ja hävittäminen täysin asetuksen (EY) N:o 1069/2009 mukaisesti edellyttävät.

(10) Mitä tulee yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta 20 päivänä marraskuuta 2009 annettuun neuvoston asetukseen (EY) N:o 1224/2009[10], on ilmeistä, että Ranska ei pysty noudattamaan kaikkia unionin valvontavelvollisuuksia, jotka koskevat Mayottella sijaitsevan laivaston osaa ”Mayotte. Pelagiset lajit ja pohjakalalajit. Pituus < 9 m”, siihen päivään mennessä, jona Mayottesta tulee syrjäisimpiin alueisiin kuuluva alue. Mainittuun laivaston osaan kuuluvilla aluksilla, joita on hajallaan ympäri saarta, ei ole erityisiä purkupaikkoja, eikä niissä ole vielä tunnistemerkintöjä. Lisäksi on tarpeen kouluttaa kalastajia ja valvojia ja perustaa tarkoituksenmukaiset hallinnolliset ja fyysiset infrastruktuurit. Näin ollen on tarpeen säätää kyseiseen laivaston osaan sovellettavasta väliaikaisesta poikkeuksesta tiettyihin sääntöihin, jotka koskevat kalastusalusten ja niiden ominaisuuksien, merellä tapahtuvan toiminnan, välineiden ja saaliiden valvontaa kaikissa vaiheissa aluksesta markkinoille. Jotta voitaisiin kuitenkin saavuttaa ainakin joitakin asetuksen (EY) N:o 1224/2009 tärkeimmistä tavoitteista, Ranskan olisi perustettava kansallinen valvontajärjestelmä, jonka avulla se voi valvoa ja seurata kyseisen laivaston osan toimintaa ja noudattaa unionin kansainvälisiä raportointivelvollisuuksia.

(11) Sen vuoksi asetuksia (EY) N:o 850/98, (EY) N:o 104/2000, (EY) N:o 2371/2002, (EY) N:o 639/2004, (EY) N:o 1069/2009 ja (EY) N:o 1224/2009 olisi muutettava,

OVAT HYVÄKSYNEET TÄMÄN ASETUKSEN:

1 artikla Asetuksen (EY) N:o 850/98 muuttaminen

Muutetaan asetus (EY) N:o 850/98 seuraavasti:

1) Korvataan 2 artiklan 1 kohdan h alakohta seuraavasti:

”h) Alue 8:

Kaikki Ranskan Réunionin ja Mayotten departementtien rannikoiden edustalla olevat vesialueet, jotka kuuluvat Ranskan suvereniteettiin tai lainkäyttövaltaan.”;

2) Lisätään 34 artiklan jälkeen 34 a artikla seuraavasti:

”34 a artikla

Mayottea ympäröivän 24 meripeninkulman alueella harjoitettavaa kalastustoimintaa koskevat rajoitukset

On kiellettyä käyttää aluksella kierrenuottia tonnikalan ja sen lähilajien parviin 24 meripeninkulman alueiden sisäpuolella Mayotten rannikoilta aluevesiä rajoittavista perusviivoista mitattuna.”

2 artikla Asetuksen (EY) N:o 104/2000 muuttaminen

Lisätään asetuksen (EY) N:o 104/2000 4 artiklaan 3 kohdan jälkeen 3 a kohta seuraavasti:

”3 a. Edellä olevaa 1, 2 ja 3 kohtaa ei sovelleta 16 päivään joulukuuta 2016 asti tuotteisiin, joita tarjotaan vähittäismyyntiin loppukuluttajille Mayottella.”

3 artikla Asetuksen (EY) N:o 2371/2002 muuttaminen

Muutetaan asetus (EY) N:o 2371/2002 seuraavasti:

1) Lisätään 15 artiklaan 5 ja 6 kohta seuraavasti:

”5. Poiketen siitä, mitä 1 kohdassa säädetään, Ranska vapautetaan 31 päivään joulukuuta 2016 asti velvollisuudesta sisällyttää unionin kalastusalusten rekisteriinsä sellaiset alukset, joiden kokonaispituus on alle 9 metriä ja jotka toimivat Mayottelta käsin.

6. Ranskan on 31 päivään joulukuuta 2016 asti pidettävä väliaikaista rekisteriä kalastusaluksista, joiden kokonaispituus on alle 9 metriä ja jotka toimivat Mayottelta käsin. Kyseiseen rekisteriin on sisällyttävä kunkin aluksen osalta ainakin sen nimi, kokonaispituus ja tunnistekoodi.”

2) Lisätään 18 artiklan jälkeen 18 a artikla seuraavasti:

”18 a artikla

Mayotte

Poiketen siitä, mitä 17 artiklassa säädetään, Ranska voi enintään 100 meripeninkulman sisällä Mayotten perusviivoista sijaitsevilla vesialueilla rajoittaa kalastuksen niihin kalastusaluksiin, jotka on rekisteröity Mayotten satamiin joko unionin alusrekisterissä tai 15 artiklan 6 kohdassa tarkoitetussa väliaikaisessa rekisterissä, lukuun ottamatta niitä unionin aluksia, jotka ovat kalastaneet kyseisillä vesillä vähintään 40 päivää kahden vuoden aikana ennen 1 päivää tammikuuta 2014, kunhan ne eivät ylitä perinteisesti käytetyn pyyntiponnistuksen tasoa.”

4 artikla Asetuksen (EY) N:o 639/2004 muuttaminen

Lisätään asetukseen (EY) N:o 639/2004 1 artiklan jälkeen 1 a artikla seuraavasti:

”1 a artikla

Mayotten laivasto

1. Poiketen siitä, mitä 1 artiklan 1 kohdan a alakohdassa säädetään, Mayotten satamiin joko unionin alusrekisterissä tai asetuksen (EY) N:o 2371/2002 15 artiklan 6 kohdassa tarkoitetussa väliaikaisessa rekisterissä rekisteröityjä kalastusaluksia koskevat viitetasot ovat samat kuin kyseisen laivaston kapasiteetti 31 päivänä joulukuuta 2013.

Kuitenkin niiden kalastusalusten viitetaso, joiden kokonaispituus on 8–12 metriä ja jotka käyttävät pitkäsiimaa tai joiden kokonaispituus on alle 9 metriä, on sama kuin Ranskan Intian valtameren tonnikalatoimikunnalle 7 päivänä tammikuuta 2011 esittämässä kehittämissuunnitelmassa ennakoitu kapasiteetti.

2. Poiketen siitä, mitä asetuksen (EY) N:o 2371/2002 13 artiklassa säädetään, Ranskalla on lupa ottaa käyttöön uutta kapasiteettia niihin laivaston osiin, jotka on määritetty kokonaispituudeltaan 8–12-metrisiä ja pitkäsiimaa käyttäviä taikka kokonaispituudeltaan alle 9-metrisiä kalastusaluksia varten, ilman vastaavan kapasiteetin poistoa.”

5 artikla Asetuksen (EY) N:o 1069/2009 muuttaminen

Korvataan asetuksen (EY) N:o 1069/2009 56 artikla seuraavasti:

”56 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 4 päivästä maaliskuuta 2011.

Kuitenkin 4 artiklaa sovelletaan Mayotteen 1 päivästä tammikuuta 2019 alkaen. Mayottella ennen 1 päivää tammikuuta 2019 tuotetut eläimistä saatavat sivutuotteet ja niistä johdetut tuotteet on hävitettävä 19 artiklan 1 kohdan b alakohdan mukaisesti.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.”

6 artikla Asetuksen (EY) N:o 1224/2009 muuttaminen

Lisätään asetukseen (EY) N:o 1224/2009 2 artiklan jälkeen 2 a artikla seuraavasti:

”2 a artikla

Yhteisön valvontajärjestelmän soveltaminen Ranskan merentakaisen departementin Mayotten laivaston tiettyihin osiin

1. Ranskaan ei 31 päivään joulukuuta 2016 asti sovelleta 5 artiklan 3 kohtaa eikä 6, 8, 41, 56, 58–62, 66, 68 ja 109 artiklaa kokonaispituudeltaan alle 9-metristen ja Mayottelta käsin toimivien kalastusalusten eikä niiden toiminnan tai saaliiden osalta.

2. Ranskan on viimeistään 1 päivänä tammikuuta 2014 perustettava kansallinen valvontajärjestelmä, jota sovelletaan kokonaispituudeltaan alle 9-metrisiin ja Mayottelta käsin toimiviin kalastusaluksiin. Järjestelmän on täytettävä seuraavat vaatimukset:

a) yhden Mayottella sijaitsevan viranomaisen on koordinoitava kaikkien paikallisviranomaisten valvontatoimia;

b) valvonta, tarkastukset ja täytäntöönpanon valvonta on toteutettava syrjimättömällä tavalla;

c) järjestelmällä on varmistettava Intian valtameren tonnikalatoimikunnan hallinnoimien lajien ja suojeltavien lajien saaliiden valvonta;

d) järjestelmällä on varmistettava Mayottea ympäröiville vesialueille ja etenkin sellaisille alueille, joilla tiettyihin laivaston osiin sovelletaan pääsyrajoituksia, pääsyn valvonta;

e) järjestelmän ensisijaiseksi tavoitteeksi on asetettava saaren ympärillä tapahtuvan kalastustoiminnan kartoittaminen perustan luomiseksi kohdennetuille valvontatoimille.

3) Ranskan on viimeistään 30 päivänä syyskuuta 2014 esitettävä komissiolle toimintasuunnitelma, jossa esitetään toimenpiteet, joilla varmistetaan, että asetus (EY) N:o 1224/2009 pannaan täysimääräisesti täytäntöön 1 päivästä tammikuuta 2017 sellaisten kalastusalusten osalta, joiden kokonaispituus on alle 9 metriä ja jotka toimivat Ranskan departementilta Mayottelta käsin. Ranska ja komissio käyvät vuoropuhelua toimintasuunnitelmasta. Ranskan on toteutettava kaikki tarvittavat toimenpiteet tuon toimintasuunnitelman täytäntöönpanemiseksi.”

7 artikla Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

[1] EUVL L 204, 31.7.2012, s. 131.

[2] EUVL C […], […], s. […].

[3] EUVL C […], […], s. […].

[4] EUVL L 204, 31.7.2012, s. 131.

[5] EYVL L 125, 27.4.1998, s. 1.

[6] EYVL L 17, 21.1.2000, s. 22.

[7] EYVL L 320, 5.12.2001, s. 7.

[8] EUVL L 102, 7.4.2004, s. 9.

[9] EUVL L 300, 14.11.2009, s. 1.

[10] EUVL L 343, 22.12.2009, s. 1.